
Vezérlő illesztése egy 4 szabadságfokú modell-robothoz

A robot egy olyan elektromechanikai szerkezet, amely képes különböző feladatok feldolgozására, végrehajtására. Alkalmazási területe igen sokrétű, az iparban szinte mindenhol használják, ahol szükséges a pontos munka. A monoton fizikai munkát is hivatott kiváltani. Ebben a Tudományos Diákköri Kutatómunkában egy olyan 4 szabadságfokú modell-robot fejlesztésének a kérdéseivel foglalkozunk, amelyet elsősorban oktatási, kutatási célra kívánunk alkalmazni.
A modell-robot szerkezete és hajtása kereskedelmi forgalomban kapható és eredetileg kapcsológombokon keresztül csak kézzel vezérelhető. A robot programozható működtetéséhez szükséges a nyílt láncú mechanizmus direkt- és inverz kinematikai leírása. Ehhez a robotikában gyakran alkalmazott Denavit Hartenberg paraméteres leírást alkalmazzuk.
A szerkezet vezérlését egy Arduino gyártmányú fejlesztőplatformon található AVR típusú mikrokontrollerrel valósítjuk meg. A kontrollert egy úgynevezett motor „shield-el” bővítettük ki, hogy az egyes csuklókban található motorok egyenként vezérelhetők legyenek. A csuklók egyenkénti helyzetérzékelésére a robotot felszereltük útmérőkkel is. A dolgozatban beprogramozott robot egy egyszerű, intelligens rakodási feladatot lát el.



